Hofuitspraak oor wapenlisensies verwelkom | Maroela Media
Hofuitspraak oor wapenlisensies verwelkom
Argieffoto. (Foto: Verskaf)
Vuurwapeneienaars wie se lisensies verval het, moet nou toegelaat word om van voor af vir dié vuurwapenlisensies aansoek te doen.
Dít volgens 'n uitspraak Donderdag deur die appèlhof in Bloemfontein.
Die Suid-Afrikaanse Polisiediens (SAPD) het aanvanklik geweier om nuwe aansoeke te oorweeg vir mense wat hulle in dié penarie bevind. Die SAPD se weiering om dié aansoeke te aanvaar, was geskoei op 'n skrywe van 3 Februarie 2016 van die kommissaris van die SAPD. Dié brief het aangedui dat sulke aansoeke nie deur die SAPD aanvaar moet word nie, maar dat mense daarop gewys moet word dat hulle hul vuurwapens by die naaste polisiekantoor moet inhandig.
AfriForum het die uitspraak verwelkom.
"Die uitspraak skep geleentheid vir mense wie se vuurwapenlisensies verval het om van voor af vir die lisensies aansoek te doen sonder om op 'n verdere amnestietydperk te wag," sê Marnus Kamfer, AfriForum se regs-en-risikobestuurder vir gemeenskapsveiligheid.
Hy sê AfriForum het gereeld met groot sukses voldoende druk op die minister van polisie geplaas om verdere amnestietydperke in te stel en te oorweeg sodat vuurwapeneienaars van lisensies wat verval het die geleentheid kry om weer wettig in besit van hul vuurwapens te wees.
"Dié uitspraak skep sekerheid by 'n groot aantal Suid-Afrikaners wat per ongeluk nie hul lisensies betyds hernu het nie en om watter rede ook al nie van die amnestietydperke gebruik gemaak het nie. Hulle het dus geen ander uitkoms gehad om hul vuurwapens wettig te besit nie," sluit Kamfer af.
Beloning vir inligting oor inbraak by Zondo
My vuurwapen is geneem deur die polisie, nou is hul stelsel afgeskakel agv wanbetaling, wanneer kry ons dan nou die wapens terug? Ek is n ontwapende boervrou…
Dis goeie nuus vir diegene wie se lisensies verval het! Die staat wil ons net ontwapen pffft nee toe nie!
Plaas soek hulle die wat onwettig in besit is en links en regs dood skiet. Daar's baie van daai wapens in die kriminele se hande